Die Heuwels op die kruin van Top-20Die Heuwels Fantasties. (Foto: André Badenhorst) Die Heuwels Fantasties en die sanger Ampie se enkelsnit “Ons moet leef” neem vandeesweek die gesogte no. 1-posisie op die Maroela Media Afrikaanse Top-20 in. Ampie is bekend vir snitte soos “Niks en niemand” en “Plain Jane”. Hy en Hunter Kennedy, sanger en kitaarspeler vir Die Heuwels Fantasties, is ou vriende en het die liedjie saam geskryf een warm dag langs ŉ hotelswembad in Pretoria. “Na ŉ paar biere en ŉ paar flou grappies het ek my kitaar opgetel en saam met Pierre, Hunter en Ampie begin sing en skryf. Dit is ŉ liedjie oor versoening, samesyn, vriendskap en om in die hier en nou te kan wees,” sê Fred den Hartog, ook lid van dié gewilde groep. In vandeesweek se Maroela Media Afrikaanse Top-20 is daar ses snitte wat styg en nege wat daal en vyf snitte wat onveranderd bly.